**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1416/2008

**731a**

**Spoločná správa**

**výborov Národnej rady Slovenskej republiky o prerokovaní vládneho návrhu zákona, ktorým sa menia a dopĺňajú zákony v pôsobnosti Ministerstva práce, sociálnych vecí a rodiny Slovenskej republiky v súvislostí so zavedením meny euro v Slovenskej republike (tlač 731) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre sociálne veci a bývanie ako gestorský výbor k  vládnemu návrhu zákona, ktorým sa menia a dopĺňajú zákony v pôsobnosti Ministerstva práce, sociálnych vecí a rodiny Slovenskej republiky v súvislostí so zavedením meny euro v Slovenskej republike (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č.1004 z 11. septembra 2008 pridelila vládny návrh zákona, ktorým sa menia a dopĺňajú zákony v pôsobnosti Ministerstva práce, sociálnych vecí a rodiny Slovenskej republiky v súvislostí so zavedením meny euro v Slovenskej republike na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a bývanie,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre verejnú správu a regionálny rozvoj.

Výbory prerokovali predmetný  návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Návrh zákona odporučili schváliť:

Ústavnoprávny výbor Národnej rady Slovenskej republiky (uznesením č. 478 z 15. októbra 2008),

Výbor Národnej rady Slovenskej republiky pre sociálne veci a bývanie (uznesením č.176 zo 14.októbra 2008),

Výbor Národnej rady Slovenskej republiky pre financie, rozpočet a menu (uznesením č. 389 z 15. októbra 2008).

Výbor Národnej rady Slovenskej republiky pre verejnú správu a regionálny rozvoj

(uznesením č. 206 z 9. októbra 2008),

**IV.**

Výbory Národnej rady Slovenskej republiky, ktoré  návrh zákona prerokovali prijali tieto pozmeňujúce a dopĺňujúce návrhy:

1. **K čl. II**

 „Novelizačný bod 6 sa vypúšťa.".

V čl. II v bode 6 vládneho návrhu zákona, ktorým sa menia a dopĺňajú zákony v pôsobnosti Ministerstva práce, sociálnych vecí a rodiny Slovenskej republiky v súvislosti so zavedením meny euro v Slovenskej republike, bol navrhnutý postup prepočtu a zaokrúhlenia mesačnej a hodinovej sumy minimálnej mzdy v prípade, ak by boli tieto sumy ustanovené v slovenských korunách.

Vzhľadom na skutočnosť, že od 1. januára 2009 sa stane platnou menou v Slovenskej republike mena euro a v nadväznosti na odporúčanie Legislatívnej rady vlády Slovenskej republiky Ministerstvo práce, sociálnych vecí a rodiny Slovenskej republiky vypracovalo nové znenie návrhu nariadenia vlády Slovenskej republiky, ktorým sa navrhuje ustanoviť sumy mesačnej a hodinovej minimálnej mzdy priamo v eurách.

Z uvedeného dôvodu sa ustanovenie predmetného novelizačného bodu vládneho návrhu zákona stane bezpredmetným a navrhuje sa z návrhu ho vypustiť.

**Výbor NR SR pre financie, rozpočet a menu**

**Gestorský výbor odporúča schváliť**

**K čl. VII**

1. V ôsmom bode v § 99 poznámka pod čiarou k odkazu 20e znie:

„Nariadenie Rady č. 259/68 z 29. februára 1968 upravujúce Služobný poriadok úradníkov Európskych spoločenstiev a podmienky zamestnávania ostatných zamestnancov Európskych spoločenstiev (Služobný poriadok úradníkov) (Ú. v. ES L 56, 4.3.1968) v platnom znení.“.

Ide o aktualizáciu platného právne záväzného aktu a miesta jeho uverejnenia.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť**

1. Za novelizačný bod 14 sa vkladá nový novelizačný bod 15, ktorý znie:

„15. Za § 168 sa vkladá § 169, ktorý znie:

**„§ 169**

Zrušujú sa:

1. nariadenie vlády Slovenskej republiky č. 164/2002 Z. z. o spôsobe výpočtu platovej relácie na výpočet časti platu v peňažných prostriedkoch v inej ako slovenskej mene a o obsahu cenovej dokumentácie na určenie platového koeficientu v znení nariadenia vlády Slovenskej republiky č. 281/2007 Z. z.,
2. opatrenie Ministerstva zahraničných vecí Slovenskej republiky z 11. júla 2008 č. 106.989/2008, ktorým sa ustanovujú platové relácie (oznámenie č. 268/2008 Z. z.).“.

V súvislosti s navrhovanou zmenou je potrebné vykonať prečíslovanie novelizačných bodov.

V nadväznosti na nový spôsob výpočtu zahraničného funkčného platu uvedeného v bode 8 Čl. VII tohto návrhu (nové znenie § 98 a 99) pre štátnych zamestnancov vykonávajúcich štátnu službu v cudzine v mene euro treba zrušiť vykonávacie predpisy, ktoré upravujú výpočet zahraničného platu v podmienkach slovenskej meny platnej do 31. decembra 2008.

**Výbor NR SR pre sociálne veci a bývanie**

**Gestorský výbor odporúča schváliť**

**V.**

Gestorský výbor na základe stanovísk výborov k  vládnemu návrhu zákona, ktorým sa menia a dopĺňajú zákony v pôsobnosti Ministerstva práce, sociálnych vecí a rodiny Slovenskej republiky v súvislostí so zavedením meny euro v Slovenskej republike vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky uvedený návrh zákona v znení pozmeňujúcich a doplňujúcich  návrhov

**schváliť.**

**VI.**

Gestorský výbor odporúča hlasovať o 3 návrhoch uvedených v štvrtej časti tejto spoločnej správy spoločne so stanoviskom schváliť.

**VII.**

Gestorský výbor určil spoločného spravodajcu výborov Jána Kvorku na prerokovanie návrhu zákona v druhom a treťom čítaní v Národnej rade Slovenskej republiky

a

1. informovanie Národnej rady Slovenskej republiky o výsledku rokovania výborov a odôvodniť návrh a stanovisko gestorského výboru.
2. predložiť návrhy podľa § 83 ods. 4, § 84 ods. 2 a § 86 zákona č. 350/1996 Z. z.

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č.191 z 21. októbra 2008.

**Bratislava 21. októbra 2008**

**Jozef Halecký v. r.**

**predseda výboru**